Gauteng-dokters wag nog steeds vir salarisseArgieffoto (Foto: Parentingupstream, Pixabay) Ondanks beloftes dat alle persone wat internskappe doen en gemeenskapsdiensdokters by hospitale in Gauteng teen Donderdag hul salarisse sou ontvang, duur die vertraging in uitbetaling voort. Volgens die Demokratiese Alliansie het die provinsiale departement van gesondheid bevestig dat daar ŉ vertraging is met die betaling van salarisse vir Januarie ná ŉ administratiewe fout waar hul poste nie betyds geskep is nie. Die departement het vroeër vandeesweek onderneem om die salarisse op die laatste teen 7 Februarie te betaal. Die DA het gesê slegs 552 uit 1 378 junior dokters het hul vergoeding teen 31 Januarie ontvang; terwyl sommige op spesiale verlof geplaas is, omdat hulle nie vervoer of kos kon bekostig nie. “Junior dokters by die Charlotte Maxeke-hospitaal in Johannesburg word die ergste hierdeur geraak en het verlede naweek geweier om te werk,” het Jack Bloom, skadu-LUR van gesondheid in die provinsie, Donderdag gesê. “Dit is onverskoonbare behandeling van professionele mediese personeel wat vanjaar vir die eerste keer begin werk het.” Hy het bygevoeg die departement se bewering, dat die probleem veroorsaak is omdat die poste te laat op die stelsel bygevoeg is, is ŉ swak verskoning. “Dit is net nog ŉ teken dat die (regerende) ANC in Gauteng versuim om probleme in die departement, wat deur korrupsie en wanbestuur geteister word, op te los.” Die departement het gesê hy het tans 1 528 internskappe in die provinsie, alhoewel die aanvanklike getal 1 378 was. Die bykomende 150 personeellede is bygevoeg om seker te maak dat alle studente, wat ŉ internskap moet doen, die geleentheid kry om hul studies af te handel. Maroela Media het vroeër berig Solidariteit Jeug sal ŉ klag by die departement van arbeid indien rakende dié nie-betaling.